Predkladacia správa

V súvislosti s kontrolou Úradu vlády Slovenskej republiky na Ministerstve dopravy, pôšt a telekomunikácií SR bol Úradom vlády Slovenskej republiky vypracovaný materiál     „z kontroly plnenia úloh z uznesení vlády splatných v I. štvrťroku 2005, so zameraním na kontrolu dodržiavania zákona NR SR č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave“.

V tejto súvislosti bolo prijaté uznesenie vlády Slovenskej republiky č. 695/2005, kde v bode B.1. je uvedené „zabezpečiť odovzdávanie zahraničných prepravných povolení vnútroštátnym dopravcom Ministerstvom dopravy, pôšt a telekomunikácií Slovenskej republiky alebo vybranými krajskými úradmi dopravy.“   

V uznesení vlády Slovenskej republiky č. 695/2005 v bode B.2. uložila vláda ministrovi dopravy, pôšt a telekomunikácií zabezpečiť vypovedania „Dohody o spolupráci medzi Ministerstvom dopravy, pôšt a telekomunikácií Slovenskej republiky a Združením ČESMAD Slovakia o odovzdávaní zahraničných prepravných povolení vnútroštátnym dopravcom“.        

	V tejto súvislosti je potrebné vytvoriť nový systém vydávania zahraničných prepravných povolení dopravcom, ktorý plnohodnotne a kontinuálne nadviaže na súčasný systém vydávania zahraničných prepravných povolení dopravcom, ktorý bol zabezpečovaný združením ČESMAD Slovakia.

	V predkladanom materiáli je zhodnotený súčasný stav vydávania zahraničných prepravných povolení. Následne sa navrhuje opatrenia, ktorých realizáciou sa má docieliť ďalšie vydávanie zahraničných prepravných povolení prostredníctvom vybraných krajských úradov pre cestnú dopravu a pozemné komunikácie.

Finančné nároky sú obsiahnuté v bode 4 materiálu a v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.